নদিয়ায় মন্দিরে তালা ভেঙে দুঃসাহসিক চুরি, চাঞ্চল্য এলাকায়

নদিয়া: শীতের (Winter) সুযোগকে কাজে লাগিয়ে মন্দিরের তালা ভেঙে দুঃসাহসিক চুরির ঘটনায় চাঞ্চল্য ছড়াল নদিয়ার (Nadia) শান্তিপুরে (Shantipur)। ঘটনাটি ঘটেছে শান্তিপুর বাজার এলাকার কালীমন্দিরে (Kali Mandir)।

অভিযোগ, বুধবার সকালে বাজারে আসা ব্যবসায়ীদের নজরে পড়ে মন্দিরের গেটের সবকটি তালা ভাঙা অবস্থায় পড়ে রয়েছে। খবর ছড়িয়ে পড়তেই ঘটনাস্থলে ভিড় জমাতে শুরু করেন বাজার কমিটির সদস্য, মন্দির কমিটির কর্তৃপক্ষ এবং স্থানীয় বাসিন্দারা।

আরও পড়ুন: বড়দিন মানেই কেক, নামী সংস্থাকে টেক্কা দিচ্ছে রানাঘাটের বেকারি

বাজার কমিটির সদস্যদের অভিযোগ, বাজারের রাত্রিকালীন নিরাপত্তার দায়িত্বে থাকা নাইট গার্ড এই ঘটনার সঙ্গে জড়িত থাকতে পারে। তাঁদের আরও দাবি, ওই ব্যক্তি দীর্ঘদিন ধরেই বাজার এলাকায় বেআইনিভাবে মদ বিক্রি করছিল। বিষয়টি আগেও জানাজানি হওয়ায় তাকে সতর্ক করা হয়েছিল। তবুও ফের অবৈধভাবে মদের ব্যবসা চালানোর অভিযোগ রয়েছে। বাজার কমিটির অনুমান, রাতের বেলায় মদ কিনতে আসা কেউ বা সেই সুযোগকে কাজে লাগিয়েই এই চুরির ঘটনা ঘটাতে পারে।

যদিও নাইট গার্ড হিসেবে দায়িত্বে থাকা ব্যক্তি তাঁর বিরুদ্ধে ওঠা সমস্ত অভিযোগ অস্বীকার করেছেন। ঘটনার খবর পেয়ে শান্তিপুর থানার পুলিশ ঘটনাস্থলে পৌঁছে তদন্ত শুরু করেছে। কীভাবে তালা ভাঙা হল, কী কী জিনিস খোয়া গেছে এবং এর নেপথ্যে কারা জড়িত—সব দিক খতিয়ে দেখা হচ্ছে বলে পুলিশ সূত্রে জানা গিয়েছে।